钦定古今图书集成/方舆汇编/职方典/第1484卷 > 《修迆西大道引》李铨
## 钦定古今图书集成/方舆汇编/职方典/第1484卷 > 《修迆西大道引》李铨

滇，历万峰中折而为省会，虽为海为池，亦有荡漾可
观，而实则陆壤非东南泽国比。古者自黔而上为牂
牁郡，“牂牁”者，维舟之橛言，至此则舍舟而徒任步履，
涉险阻，为入陆始事矣。滇境分两迆，谓“迆逦迢递”，而
盘旋曲折，状已括于言中。然迆东犹有驿站，任驰驱
迆逦而西以人站之，负者戴者，肩相摩，踵相接，旋转
出入苍箐中，如蚁行梁上。造物者以气吸之，蚁不自
知为颠蹶，致足悲也。兵燹来，人出死力争性命，奔踏
羊肠中有为中断者。倾圮者，日复颓。一日其道如城
锯雉堞排列其间，至此者不能中返，势不得不攀援
上下，而徼幸度越之。幸天明朗石得乘霁逞劲力，出
土等之狼牙《齿齿材》立遇阴雨，则如油沃之，泥深作
堑，乘命而驰者，俨然官长，尚挥汗血没泥中，又何有
于背乘肩驱之？小民几何不为豕负涂而鬼载车耶？
张子谓：“民吾胞，物吾与”，亦安能见此不为之黯然伤
也？省西行五里站，至广山，势尤峻，首境为新铺，有冲
溪水暴至，人多为漂。余初令其地，与邑人倪起鹤修
铲之，转其山至麓，几于平。今行人沉落堑患悉免矣。
由此而至楚，绕折不下百里，思有以削之培之，使向
之狼牙齿齿者无所逞其势，而力不能与心相副。有
梁文学字鼎臣者，操岐黄术，一过广，徘徊其径，曰：“嗟
乎！是道而得坦，较之雷公庖制，利不更溥乎？”时李孝
廉扶九来自榆城，与余友曹集孔先生三人者共捐
金若干，而余则出任内若干年俸节凑之，散之父老，
率其子弟，于冬月晴暖时为兴工之始。客有为之愀
然曰：“事繁而费简，如后继何？”曰：“无庸也。”迆兹而土，不
惟楚姚、景顺道所由出，即永大、蒙鹤冠盖相望，多贤
豪间声，留心当世，旦夕往来如织，岂无悯念民生，急
欲出之，断堑而落，其有成乎？古者炼石称补天，乘四
载以凿三巴。区区弹丸，小中见大，心盛而力必从。继
此修凿扩充之，以抵于极边。岂惟出此一方民于涂
炭耶？将歌孔道而赋《皇华》，为西南一大观。